b'\n_START_ARTICLE_\nNikola \xc5\xa0pear\n_START_PARAGRAPH_\nNikola \xc5\xa0pear (Subotica, 22. velja\xc4\x8de 1944. - Subotica, 2. prosinca 2017.), biv\xc5\xa1i profesionalni tenisa\xc4\x8d iz Srbije._NEWLINE_Kao junior je skrenuo pozornost na sebe kad je postao europski juniorski prvak u kategoriji do 15 godina. (1959. godine)_NEWLINE_1961. je godine bio prvi dobitnik nagrade za suboti\xc4\x8dkog \xc5\xa1porta\xc5\xa1a godine u kategoriji seniora._NEWLINE_1966. i 1967. do\xc5\xa1ao je do osmine zavr\xc5\xa1nice Roland Garrosa. Bio je seniorski teniski prvak Jugoslavije 1968., 1972. , 1973. i 1975. i dr\xc5\xbeavni reprezentativac u Davisovu kupu._NEWLINE_1968. je u 1. kolu Roland Garrosa porazio postavio rekord, poraziv\xc5\xa1i Francuza Daniela Conteta s 6:0. 6:0, 6:0, \xc5\xa1to je bilo prvi put u povijesti Grand Slam turnira da jedan igra\xc4\x8d nije osvojio niti jedan gem. Ovo se u povijesti dogodilo jo\xc5\xa1 samo \xc4\x8detiri puta, triput 1987. te jednom 1993. godine._NEWLINE_1969. je godine postigao povijesni naslov igraju\xc4\x87i u paru s hrvatskim tenisa\xc4\x8dem \xc5\xbdeljkom Franulovi\xc4\x87em (Kings Cup)._NEWLINE_1977. je igrao finale turnira parova u M\xc3\xbcnchenu s Johnom Whitlingerom, a izgubili su od \xc4\x8ceha Frantiseka P\xc3\xa1le i Ma\xc4\x91ara Bal\xc3\xa1zsa Tar\xc3\xb3czyja._NEWLINE_Nakon \xc5\xa1to je prestao aktivno igrati tenis, posvetio se trenerskom poslu. Trenirao je zapadnonjema\xc4\x8dkog tenisa\xc4\x8da Damira Kereti\xc4\x87a._NEWLINE_Jedno je vrijeme bio izbornik srpsko-crnogorske, zatim danske i austrijske reprezentacije._NEWLINE_Poslije je bio du\xc5\xbenosnik u Teniskom savezu SiCG za razvitak teniskog \xc5\xa1porta, u Teniskom savezu Vojvodine obna\xc5\xa1ao du\xc5\xbenost predsjednika stru\xc4\x8dne komisije saveza te je bio uklju\xc4\x8den u suda\xc4\x8dku organizaciju teniskog \xc5\xa1porta u SiCG._NEWLINE_2006. je dobio Spartakovu nagradu, najvi\xc5\xa1e vojvo\xc4\x91ansko priznanje u \xc5\xa1portu.'